Van Skoolbank tot Bordeelbed: Skrywer vertelVan Skoolbank tot Bordeelbed (Jonathan Ball Uitgewers, R200). Foto: Jonathan Ball Uitgewers Die boek, Van Skoolbank tot Bordeelbed (geskryf deur Jaco Hough-Coetzee met Elanie Kruger), vertel die ware verhaal van Elanie Kruger, wat as ŉ 16-jarige Bloemfonteinse meisie in ŉ bordeel beland het. Ná ŉ vriend van haar broer haar onverklaarbaar een middag by ŉ bordeel afgelaai het, het haar lewe onherroeplik verander. Wat gevolg het, was ŉ lewe van dwelms, drank, satanisme en seksslawerny. “Deur die boek probeer ek om mensehandel in Suid-Afrika ontbloot. Mense is geneig om te dink mensehandel gebeur nie in Suid-Afrika nie, maar êrens ver van hier. Dis nie so nie – iemand word elke ses ure vermis in Suid-Afrika en mensehandel vorm deel daaraan,” sê Kruger. Sy sê dit is kommerwekkend dat niemand deesdae meer geskok is wanneer mense vermis raak nie. “Jare gelede was dit hoofnuus, maar vandag gee mense nie meer om nie. Honderde ouers wat my boek gelees het, bel my en sê hul kinders is vermis en niemand doen iets daaraan nie.” Dít raak haar emosioneel omdat sy ook eens ŉ vermisde persoon was na wie niemand gesoek het nie. “Ek was daagliks saam met tussen 15 en 20 mans. Hulle het my fisies en emosioneel gebreek. Ek is vasgemaak aan beddens, gemartel en verkrag. Ek het daagliks met selfmoordgedagtes rondgeloop.” Ná sy eendag besluit het om te ontsnap, het sy vir etlike weke in die veld geskuil uit vrees dat die eienaars van die bordeel haar sou vermoor wanneer hulle haar opspoor. “My lewe was verwoes. Ek het een oggend op my knieë gegaan en gevra as daar ŉ God is, dat Hy my moet help.” Geloof het haar kruk geword. “Die Here hét my toe aangeraak. Hy het vir my gewys dat Hy altyd daar was en vir my gesê ek moet vergewe om te kan ontsnap uit die emosionele tronk waarin ek is.” Dit het tyd geneem en sy moes al die seer konfronteer om in staat te wees om almal te kan vergewe. “Selfs toe ek vergewe het, het ek gesukkel om mense weer te vertrou. God was die eerste man in my in lewe wat ek weer kon vertrou en daarna is ek geseën met ŉ wonderlike man. Hy verstaan my heeltemal,” sê sy. Elanie het besluit om haar storie te vertel om mense bewus te maak van hoe gereeld en maklik mensehandel in Suid-Afrika gebeur. “Vergifnis was die moeilikste deel vir my, maar noudat ek vergewe het, wil ek ander met my storie help. Mensehandel, orgaandiefstal en vermisde persone is nou erger as 20 jaar gelede toe ek ŉslagoffer was. Ek voel die Here druk dit op my hart om mý klein bydrae te maak en dinge te probeer verander.”